ลดหนี้กองทุนฟื้นฟูฯ
กองทุนเพื่อการฟื้นฟูและพัฒนาระบบสถาบันการเงิน นำส่งเงินเพื่อชำระต้นเงินกู้ ดอกเบี้ย และค่าบริหารจัดการหนี้จนถึงเดือน มิ.ย. 2558 รวม 227,654 ล้านบาท
12 ส.ค. 2558

กองทุนเพื่อการฟื้นฟูและพัฒนาระบบสถาบันการเงิน นำส่งเงินเพื่อชำระต้นเงินกู้ ดอกเบี้ย และค่าบริหารจัดการหนี้จนถึงเดือน มิ.ย. 2558 รวม 227,654 ล้านบาท 
น.ส.ปรียานุช จึงประเสริฐผู้อำนวยการอาวุโส ฝ่ายจัดการกองทุนฯ เปิดเผยว่า เงินนำส่งดังกล่าวแบ่งเป็นการชำระคืนต้นเงินกู้ 99,794 ล้านบาท โดยชำระจากเงินของกองทุนฯ ที่ได้รับจากการรับชำระหนี้จากลูกหนี้ของกองทุนฯ และเงินปันผลจากสถาบันการเงินที่กองทุนฯ ถือหุ้นอยู่ รวม 97,268 ล้านบาท และสินทรัพย์คงเหลือจากบัญชีผลประโยชน์ฯ อีก 2,526 ล้านบาท 
สำหรับดอกเบี้ยและค่าบริหารจัดการ ชำระแล้ว 127,860 ล้านบาท โดยชำระจากเงินนำส่งจากสถาบันการเงิน นอกจากนี้ในไตรมาส 4 ปีงบประมาณ 2558 คาดว่าจะชำระคืนต้นเงินกู้และดอกเบี้ยเพิ่มอีก 42,687 ล้านบาท โดยเป็นเงินของกองทุนฯ 24,547 ล้านบาท และเงินนำส่งจากสถาบันการเงิน 18,140 ล้านบาท
ทั้งนี้ การชำระหนี้ดังกล่าวทำให้ภาระหนี้เริ่มแรกที่กองทุนฯ รับมาดำเนินการ 3 ปี ลดลงจาก 1,133,132 ล้านบาท เหลือต่ำกว่า 1 ล้านล้านบาท โดยมียอดคงเหลือ  998,791 ล้านบาท และคาดว่าจะใช้เวลาในการชำระหนี้ที่เหลืออีกไม่น้อยกว่า 15 ปี